አሜሪካ በግጭቶች የተፈናቀሉ ወገኖችን ለመርዳት 170 ሚሊዮን ዶላር ልትሰጥ ነው
በግጭቶቹ ሳቢያ 200 ዜጎች ሕይወታቸውን አጥተዋልበእርስ በርስ ግጭቶች የተፈናቀሉ ዜጎችን ለመርዳት አሜሪካ  170 ሚሊዮን ዶላር ድጋፍ እንደምትሰጥ፣ በአዲስ አበባ የሚገኘው የአሜሪካ ኤምባሲ ለሪፖርተር በላከው መግለጫ አስታወቀ፡፡ ኤምባሲው ማክሰኞ ሐምሌ 17 ቀን 2010 ዓ.ም. በላከው መግለጫ እንደገለጸው፣ በአሁኑ ወቅት 8.5 ሚሊዮን ኢትዮጵያውያን አስቸኳይ ሰብዓዊ ዕርዳታ ያስፈልጋቸዋል፡፡ ከቅርብ ጊዜ ወዲህ እየተስፋፉ በመጡት ግጭቶች ሳቢያ ከመኖሪያ ቀዬአቸው የተፈናቀሉ ዜጎች በተለይም በኦሮሚያና በደቡብ ክልል አዋሳኝ አካባቢዎች፣ በምዕራብ ጉጂና በጌዴዎ ዞኖች መካከል በተፈጠሩ ግጭቶች ሳቢያ ከ800 ሺሕ በላይ ዜጎች መፈናቀላቸውን የኤምባሲው መግለጫ ይጠቅሳል፡፡ ይህ ይባል እንጂ በቅርቡ ይፋ የተደረገው የተመድ ሪፖርት ግን ከአንድ ሚሊዮን በላይ ዜጎች ከሁለቱ ዞኖች መፈናቀላቸውን ይጠቁማል፡፡ እነዚህን ጨምሮ በአሁኑ ወቅት ከ1.6 ሚሊዮን በላይ ኢትዮጵያውያን ከተለያዩ የአገሪቱ ክፍሎች በመፈናቀላቸው፣ አስቸኳይ የሰብዓዊ ዕርዳታ እንዲደርሳቸው ለማገዝ የ170 ሚሊዮን ዶላር ዕርዳታ መስጠቷን አሜሪካ ይፋ አድርጋለች፡፡  በዚህ ዓመት ብቻ በአገሪቱ በተፈጠሩ ግጭቶች በዜጎች ላይ ከፍተኛ መፈናቀል ከመከሰቱም በተጨማሪ፣ 200 ዜጎች ሕይወታቸውን እንዳጡ መረጃዎች ይጠቁማሉ፡፡  ኬር የተባለው ዓለም አቀፍ ግብረ ሰናይ ድርጅት በቅርቡ ባወጣው ሪፖርት፣ በኢትዮጵያ የተፈናቀሉ ዜጎች ብዛት አንድ ሚሊዮን እንደደረሰና እስካሁንም ከ200 በላይ ዜጎች በግጭት ሳቢያ ሕይወታቸውን እንዳጡ ይፋ አድርጓል፡፡ከዚህ ሪፖርት በተጨማሪ በታጣቂ ኃይሎችና በወጣቶች ተፈጸመ በተባለ ጥቃት ሳቢያ ሐምሌ 11 ቀን 2010 ዓ.ም. በጌዴኦ ዞን 14 ቤቶች መቃጠላቸውን፣ ሁለት ዜጎች መገደላቸውን፣ እንዲሁም ሐምሌ 13 ቀን 2010 ዓ.ም. የቡና እርሻን ጨምሮ ስድስት ቤቶች መቃጠላቸውንና አንዲት ሴት መታፈናቸውን ስማቸው እንዳይገለጽ የፈለጉ አንድ የዞኑ ኃላፊ ለሪፖርተር ገልጸዋል፡፡ በይዘቱ ከፍተኛ እንደሆነ የሚነገርለት የኢትዮጵያ ሰብዓዊ ቀውስ፣ በዓለም አቀፉ ማኅበረሰብ ዘንድ ትኩረት እንደተነፈገው የኬር ኢትዮጵያ ተቀዳሚ ዳይሬክተር ፍሬድ ማክሬክ ገልጸዋል፡፡ በምዕራብ ጎጂና ጌድኦ ዞኖች ውስጥ በየቀኑ በእርስ በርስ ግጭት ሳቢያ በርካታ ዜጎች እየተፈናቀሉ እንደሚገኙ ኬር ያወጣው ሪፖርት ያመላከተ ሲሆን፣ የተፈናቃዮቹ ሕይወትም ከቀን ወደ ቀን አስከፊ ሁኔታ ላይ እየወደቀ እንደሚገኝም አስታውቋል፡፡በተለይም የጌዲኦ ዞን ተፈናቃዮች በ183 ጊዜያዊ መጠለያዎች ውስጥ በአስከፊ ሁኔታ ተጠልለው እንደሚገኙም ተገልጿል፡፡ በተያያዘም የንፁህ መጠጥ ውኃ እጥረት እንደተከሰተና የበሽታ ወረርሽኝ በማንኛውም ወቅት ሊከሰት ይችላል የሚል ሥጋት ማሳደሩም ይፋ ተደርጓል፡፡ ለጉዳዩ ቅርበት ያላቸው ምንጮች ለሪፖርተር እንደገለጹት፣ በአሁኑ ጊዜ ተፈናቃዮቹን ለመርዳት በሚያስፈልጉ ምግብ ነክና ምግብ ነክ ባልሆኑ ዕርዳታዎች አቅርቦትና ፍላጎት መካከል አለመመጣጠን ይስተዋላል፡፡ለአብነት ያህልም በጌድኦ ዞን ለሚገኙ 129 ሺሕ ተጎጂ አባወራዎች የሚውል 82,723 ኩንታል በቆሎ ቢሠራጭም፣ ከአጠቃላዩ ፍላጎት አኳያ 40 በመቶውን ብቻ እንደሚሸፍን ምንጮች ይገልጻሉ፡፡ ከሁለቱ ዞኖች የተፈናቀሉትን ከአንድ ሚሊዮን በላይ ተጎጂዎች ለመርዳት በአጠቃላይ 117.7 ሚሊዮን ዶላር እንደሚያስፈልግ ብሔራዊ የአደጋ ሥጋት ሥራ አመራር ኮሚሽንና አጋሮቹ ማስታወቃቸው ይታወሳል፡፡ ከዚህም ውስጥ ኬር ኢትዮጵያ አምስት ሚሊዮን ዶላር እንደሚሰጥ አስታውቆ ነበር፡፡